## Odluka Agencije za elektoničke medije klasa: 612-12/11-01/0100, urbroj: 567-02-11-08 od 3. studenoga 2011.

### NN 126/2011 (9.11.2011.), Odluka Agencije za elektoničke medije klasa: 612-12/11-01/0100, urbroj: 567-02-11-08 od 3. studenoga 2011.

AGENCIJA ZA ELEKTRONIČKE MEDIJE

2551

Vijeće za elektroničke medije u sastavu Zdenko Ljevak, predsjednik Vijeća, Ernest Strika, zamjenik predsjednika te Damir Hajduk, Zdravko Kedžo, Olga Ramljak, Ljubomir Stefanović i Marija Udiljak kao članovi Vijeća, u postupku nadzora nad radom nakladnika – NAUTIC RADIO d.o.o. Komiža, na temelju članka 76. stavka 1. točke 2. i 9. i stavka 3. Zakona o elektroničkim medijima (»Narodne novine« broj 153/09 i 84/11) na 76-11 sjednici održanoj 26. listopada 2011., donijelo je sljedeću

ODLUKU

I. Oduzima se koncesija za obavljanje djelatnosti pružanja medijske usluge radija na području grada Visa nakladniku radija – trgovačkom društvu NAUTIC RADIO d.o.o. Komiža, OIB: 33357013983.

II. Ugovor o koncesiji za obavljanje djelatnosti radija na području grada Visa (L-VS) klasa: 612-12/07-02/0073, urbroj: 567-01/08-02 prestaje važiti danom konačnosti odluke o oduzimanju koncesije.

III. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju Odluke Vijeća za elektroničke medije od 7. veljače 2008. godine s nakladnikom Nautic radio d.o.o. Komiža zaključen je Ugovor o koncesiji za obavljanje djelatnosti radija na području grada Visa (L-VS) od 9. Lipnja 2008., na temelju kojeg je djelovao radio pozivne oznake Ovdje radio Vis.

Povodom pritužbe... na frekvencijama Nautic radija već odavno muk... Agencija za elektroničke medije je dopisom klasa: 612-12/11-01/0100, urbroj: 567-02-11-01 od 7. lipnja 2011. zatražila od Hrvatske agencije za poštu i elektroničke komunikacije očitovanje da li Nautic radio d.o.o. Komiža emitira svoj program na području grada Visa sukladno tehničkim parametrima na temelju kojih im je dodijeljena koncesija.

Hrvatska agencija za poštu i elektroničke komunikacije je u dopisu klasa: 344-04/11-08/70, urbroj: 376-09/AB-11-2 (IM) od 14. lipnja 2011., kojeg je Agencija zaprimila 27. lipnja 2011. navela da nakladnik Nautic radio d.o.o. Komiža ne emitira program na svom koncesijskom području, a odašiljači su im na obje dodijeljene lokacije izvan pogona.

Agencija za elektroničke medije je dopisom klasa: 612-12/11-01/0100, urbroj: 567-02/01-11-03 od 29. lipnja 2011. zatražila od Nautic radio d.o.o. Komiža očitovanje da li obavlja djelatnost pružanja medijske usluge radija na području grada Visa sukladno sklopljenom ugovoru broj 33/08 i iz kojih razloga nije izvijestio Vijeće za elektroničke medije o problemima u radu te na temelju čije odluke je prekinuto emitiranje programa, a o čemu se nakladnik nije očitovao.

Agencija za elektroničke medije je dopisom klasa: 612-12/11-01/0100, urbroj: 567-02/01-11-04 od 19. kolovoza 2011. zatražila od Nautic radio d.o.o. Komiža da dostavi snimke emitiranog programa i očevidnike programa za 10., 12. i 16. kolovoza 2011. ali po njemu nije postupljeno.

Kako ni putem interneta nije pronađen live streaming obavljen je neposredni nadzor 17. listopada 2011. te je utvrđeno da odašiljač na Humu nije radio pa nije bilo signala 6 mjeseci, a od rujna se emitira glazba bez govornog programa kod nakladnika radi samo jedan zaposlenik koji ne prima plaću više od 1 godine, ne vodi se očevidnik, a nakladnik je u blokadi od početka 2011.

Člankom 75. stavkom 4. Zakona o elektroničkim medijima propisano je da se za koncesiju plaća naknadu u korist državnog proračuna Republike Hrvatske. Uvidom u Registar koncesija Ministarstva financija 17. listopada 2011. je utvrđeno da navedeni nakladnik nije platio koncesiju u iznosu od 9.703,13 kn, odnosno rate u iznosu od 1.300,00 kn koje su dospijevale: 1. travnja 2010., 1. srpnja 2010., 1. listopada 2010., 1. siječnja 2011., 1. travnja 2011., 1. srpnja 2011. i 1. listopada 2011.

Kako je člankom 76. stavkom. 1. točkom 2. i 9. Zakona o elektroničkim medijima propisano da Vijeće za elektroničke medije donosi odluku o privremenom ili trajnom oduzimanju koncesije pružatelju medijskih usluga ako utvrdi da nakladnik televizije i/ili radija nije počeo ostvarivati koncesiju u roku određenom ugovorom o koncesiji ili ne poštuje tehničke uvjete iz ugovora o koncesiji dulje od mjesec dana od početka ostvarivanja koncesije, odnosno prekine ostvarivati koncesiju dulje od 48 sati odnosno da pružatelj medijskih usluga nije platio naknadu za koncesiju više od 2 puta uzastopno ili općenito neuredno plaća naknadu za koncesiju, to je Vijeće za elektroničke medije donijelo odluku o privremenom oduzimanju koncesije.

Prema odredbi članka 76. stavka 3. Ugovor o koncesiji prestaje važiti danom konačnosti odluke o oduzimanju koncesije.

Slijedom navedenoga odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred Upravnim sudom Republike Hrvatske u roku od 30 dana od dana primitka odluke. Tužba se predaje ili šalje neposredno sudu Republike Hrvatske u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/11-01/0100
Urbroj: 567-02-11-08
Zagreb, 3. studenoga 2011.

Agencija za elektroničke medije
Vijeće za elektroničke medije
Zdenko Ljevak, dipl. ing., v. r.

Odluka, NN 126/2011-2551